Antonín Holý

Prof. RNDr. Antonín Holý, DrSc., Dr.h.c. (* 1. september 1936, Praha – † 16. júl 2012, Praha) bol český medicinálny chemik, ktorý sa preslávil syntézou a uvedením do klinickej praxe mnohých antivirotík proti HIV, hepatitíde typu B, cytomegalovírusu a herpetickým vírusom. Je príkladom translačného výskumu, keďže výsledky jeho základného výskumu zarábajú stovky miliónov eur ročne a sú významným finančným zdrojom pre Ústav organickej chémie a biochémie Akadémie vied Českej republiky v Prahe.

Petr Zelenka napísal scenár a režíroval divadelnú hru Elegance molekuly v Dejvickom divadle v Prahe, ktorá sa venuje životu a dielu Antonína Holého, a ktorá bola premiérovaná 5. apríla 2018. Hlavnú úlohu Antonína Holého hrá Martin Myšička.

 Tenofovir 
Tenofovir je najúčinnejšie liečivo proti HIV, zabraňuje vzniku ochorenia AIDS, znižuje vírusovú nálož pod merateľnú hodnotu (HIV pozitívny človek tak nemôže preniesť vírus HIV na iného človeka). Tenofovir bol v roku 2008 schválený aj proti vírusu HBV na terapiu chronickej hepatitídy typu B. Tenofovir sa využíva v predexpozičnej profylaxii, čo znamená, že ho užívajú zdraví jedinci, aby v prípade kontaktu s vírusom HIV, nedošlo ku jeho množeniu a teda vzniku HIV pozitivity. Tenofovir sa užíva aj ako postexpozičná profylaxia u zdravotníkov a laborantov, ktorí prišli do priameho kontaktu s krvou HIV pozitívnej osoby.

Tenofovir sa podáva vo forme proliečiv: tenofovir disoproxil fumarátu alebo tenofovir alafenamid fumarátu.

Tenofovir disoproxil fumarát je po absorpcii konvertovaný na tenofovir, ktorý je následne fosforylovaný na trifosfát, ktorý inhibuje reverznú transkriptázu HIV a DNA polymerázu HBV priamou väzobou kompetíciou s prirodzeným deoxyribonukleovým substrátom (dATP, deoxyadenozíntrifosfátom) a po začlenení do štruktúry DNA ukončí syntézu DNA, pretože nenesie 3´-hydroxylovú skupinu, na ktorú by sa naviazal ďalší nukleotid. Tenofovir neovplyvňuje syntézu mitochondriálnej DNA.

Jedlo predlžuje dosiahnutie maximálnej plazmatickej koncentrácie na 2 hodiny (nalačno je dosiahnutá Cmax za jednu hodinu).

Po perorálnom podaní (jedlo zvyšuje biologickú dostupnosť tenofoviru) sa tenofovir rýchlo absorbuje a metabolizuje na tenofovir, čo komplikuje prestup látky do vnútra buniek. Z toho dôvodu bol vyvinutý tenofovir alafenamid, ktorý sa rýchlo nemetabolizuje, oveľa lepšie prestupuje do vnútra buniek.

 Cidofovir 
Cidofovir je liečivo proti cytomegalovírusu, ktorý napadá sietnicu ľudí s oslabenou imunitou za vzniku tzv. cytomegalovírusovej retinitídy, čo je vážne postihnutie očí. Bol tiež využitý v terapii oparov spôsobených vírusom herpes. Je účinný aj proti adenovírusom a papovavírusom. Cidofovir inhibuje syntézu vírusovej DNA bez toho, aby by vyžadoval počiatočnú fosforyláciu vírusovou tymidínkinázou. Účinná forma je cidofovirdifosfát. Cidofovir sa nevstrebáva (je elektricky nabitý, podáva sa injekciou do oka alebo infúziou do krvi), jeho biologický polčas eliminácie je 2,6 hodiny, čo je možné významne predĺžiť podaním probenecidu až na 24 hodín.

Brincidofovir je proliečivo cidofoviru, ktoré sa vstrebáva (mechanizmom podobným ako lysofosfolipidy: brincidofovir je amfipatická molekula, ktorá sa inkorporuje do bunkovej membrány, pretože obsahuje dlhý uhľovodíkový reťazec a polárnu nabitú hlavičku, v membráne dôjde k preklopeniu molekuly pomocou flip-flop proteínov z vonkajšieho listu membrány do vnútorného listu membrány, odkiaľ brincidofovir difunduje do cytozolu. Následne dôjde ku hydrolýze dlhého alkylového reťazca vo vnútri bunky.

Brincidofovir bol schválený americkou FDA proti pravým kiahňam, čo je ochorenie, ktoré bolo naposledy zaznamenané na svete v roku 1977 vďaka celosvetovému úsiliu o eradikáciu pravých kiahní. V dôsledku úspešnej eradikácie vírusu pravých kiahní sa prestalo s očkovaním proti pravým kiahňam a v súčasnosti je väčšina populácie nezaočkovaná proti pravým kiahňam, čím sa pravé kiahne vďaka svojmu nebezpečnému potenciálu vyvolať celosvetovú pandémiu s obrovským množstvom mŕtvych stali možnou biologickou zbraňou hromadného ničenia.

Brincidofovir sa ukázal ako účinné liečivo proti opičím kiahňam (monkeypox), ktorého pôvodcom je pôvodne opičí poxvírus Monkeypox virus. Toto ochorenie je bežné v Afriek, kde dochádza k jeho šíreniu z opíc a hlodavcov na človeka. V rozvinutom svete sa však šíri vďaka vysokej hustote populácie hlavne z človeka na človeka a to najmä sexuálnou cestou, preto sa považuje za sexuálne prenosné ochorenie (STD, sexual transmitted disease).

 Adefovir 
Adefovir je liečivo určené na liečbu chronickej hepatitídy typu B, ktorou je na svete nakazených 300 miliónov ľudí, hoci existuje účinná vakcína. Adefovir sa podáva vo forme proliečiva adefovir dipivoxilu, čo je perorálendostupná forma adefoviru, acyklického nukleotidovéhofosfonátového analógu adenozínmonofosfátu. Na fosforyláciu nevyžaduje vírusovú tymidínkinázu. Perorálna biologická dostupnosť je 60 %, najvyššie koncentrácie sú dosahované v pečeni (kde sídli vírus HBV), obličkách, tkanivách čriev. Väzba na plazmatické bielkoviny je zanedbateľná. Adefovir sa vylučuje obličkami kombináciou glomerulárnej filtrácie a aktívnej tubulárnej sekreécie látkyz krvi do moču. Adefovir dipivoxil sa na Slovensku nepredáva.

 Galéria štruktúr liečiv Antonína Holého 

 Galéria liečivých prípravkov s obsahom liečiv pripravených Antonínom Holým 

 Výroky 
{{Citát|Jsem vědecký pracovník. S důrazem na slovo pracovník. Od slova práce.}}{{Citát|Dokud se mi nezačnou třást ruce, tak budu dělat. A doufám, že mě odsud vynesou nohama napřed.}}{{Citát|Nikdy jsem příliš nedbal na vyznamenání, na pocty, na hodnosti. Samozřejmě jsem rád, že má práce byla oceněna, i kvůli té ,Svaté trojici‘. Myslím, že je toto ocenění důležité nejen pro vědce-seniory, ale hlavně pro mládež. Ukazuje jí, že má smysl se něčím takovým zabývat,}}{{Citát|Má práce mi přináší nevídaná dobrodružství. }}

 Referencie 

 Iné projekty 

Kategória:Osobnosti z Prahy
Kategória:Českí chemici
Kategória:Virológovia
Kategória:Pracovníci Akadémie vied Českej republiky
Kategória:Členovia Európskej akadémie vied a umení
Kategória:Nositelia Medaily Za zásluhy (Česko)
Kategória:Osobnosti na českých poštových známkach
Kategória:Držitelia čestných doktorátov v Česku
Kategória:Absolventi Matematicko-fyzikálnej fakulty Karlovej univerzity
Kategória:Absolventi Prírodovedeckej fakulty Karlovej univerzity